**Tarnogski Gorodokin** tai **Tarnogan piiri** (ven. Та́рногский райо́н, *Tarnogski raion*) on kunnallinen itsehallintoalue Vologdan alueella Venäjällä. Sen pinta-ala on 5 200 neliökilometriä. Asukkaita on 14 300 henkeä (vuonna 2010).

Maantiede
---------

Tarnogski Gorodokin piirin sijainti Vologdan alueella.
Tarnogski Gorodokin piiri sijaitsee Vologdan alueen koillisosassa. Se rajoittuu idässä Vologdan alueen Njuksenitsan, etelässä Totman ja lännessä Verhovažjen piireihin sekä pohjoisessa Arkangelin alueeseen. Pinta-alasta 75 % on metsää ja 5,8 % suota. Suurimmat joet ovat Kokšenga ja Suhonan sivujoki Uftjuga. Hyötykaivannaisiin kuuluvat turve, hiekka ja sora.

Historia
--------

Seudun venäläisasutus on syntynyt 1200-luvulla, jolloin Rostovin ja Suzdalin seudun asukkaat pakenivat mongolivalloittajia pohjoisen metsiin. Jo sitä ennen alue oli joutunut Novgorodin valtapiiriin. Novgorodilaisten perustama puinen Kokšengan eli Tarnogski Gorodokin linnoitus mainitaan ensimmäisen kerran vuonna 1453. 1600-luvulla seudun kautta kulki tärkeä kauppareitti Vologdasta Arkangeliin. Pietarin kaupungin perustamisen jälkeen se menetti taloudellisen merkityksensä. Vagan (nykyisen Šenkurskin) kihlakuntaan vanhastaan kuulunut alue liitettiin vuonna 1796 Vologdan läänin Totman kihlakuntaan. Vuonna 1929 perustettiin Pohjoisen aluepiirin Vologdan piirikuntaan kuulunut Kokšengan piiri, jonka keskuspaikka oli Tarnogski Gorodok. Vuonna 1931 se liitettiin Njuksenitsan piiriin, josta seuraavana vuonna erotettiin osa Totman piiriin. Vuonna 1935 perustettiin Tarnogski Gorodokin piiri, joka vuonna 1937 liitettiin Vologdan alueeseen. Vuosina 1962–1965 siihen kuului myös Njuksenitsan piiri.

Hallinto ja kunnat
------------------

Kartta Tarnogski Gorodokin piirin kunnista.
Piirin päämiehenä ja piirihallinnon johtajana toimii vuonna 2009 valittu Sergei Gusev. Päättävä elin on 15-jäseninen piirin edustajainkokous.

Piiriin kuuluu kuusi maalaiskuntaa: Ilezski Pogost, Markuševski (keskuspaikka Zaretšje), Spasski (Nikiforovskaja), Tarnogski Gorodok, Verhovski Pogost ja Zaborski (Krasnoje). Hallinnollinen keskus on Tarnogski Gorodok, josta on 339 kilometriä alueen pääkaupunkiin Vologdaan. Kyliä on yhteensä 365. Kaupunkiväestöä ei ole.

Liikenne ja talous
------------------

Tarnogski Gorodokista on maantieyhteys Njuksenitsaan Totman ja Veliki Ustjugin väliselle valtatielle. Pohjoisessa tie jatkuu Arkangelin alueelle Oktjabrskin taajamaan. Lähin rautatieasema on Oktjabrskin lähellä sijaitseva Kostylevo. Linja-autoliikennettä hoitaa kunnallinen yritys Tarnogskoje ATP.

Talous perustuu metsäteollisuuteen ja maanviljelyyn. Puunhankintaa ja -jalostusta harjoittavat Ustjanski LPK, Lomovatka-les, Verhovažjeles, Tarnoga-les sekä lukuisat yksityisyrittäjät, joilla on paljon pieniä sahalaitoksia. Maatalousyrityksiä on 16. Niistä 13 harjoittaa maidon, kaksi lihan ja yksi kananmunien tuotantoa. Maatalouden taantuminen jatkuu edelleen. Elintarviketeollisuutta edustavat Tarnogski maslozavodin meijeri, Krasnojen kylässä toimiva, lähinnä leipomotuotteita ja limonadia valmistava Tarnogski pištšekombinat sekä Tarnogski Raipo -kulutusosuuskunnan ja muutaman pienyrityksen leipomot. Vähittäiskauppaa harjoittaa kulutusosuuskunta sekä joukko yksityisyrittäjiä.

Koulutus, kulttuuri ja sosiaaliala
----------------------------------

Piirissä on 17 lastentarhaa, kaksi esikoulua, kolme alakoulua, kuusi peruskoulua ja kuusi keskikoulua. Niiden lisäksi toimii lasten luomistyön keskus, taidekoulu ja urheilukoulu.

Piirin kulttuuritalossa toimii mm. kansanteatteri, kansantanssiyhtye, venäläinen kansankuoro, lasten teatteristudio ja kirjallisuusseura. Perinteisen kansankulttuurin keskukseen kuuluu lukuisia harrastajaryhmiä ja folklorekoulu. Kirjastolaitos käsittää keskuskirjaston ja 19 haaraosastoa. Tarnogski Gorodokin perinteisen kansankulttuurin museo esittelee pohjoisvenäläisten talonpoikien elämää, käsityöammatteja, perinteitä ja aineellista kultturia. Sen yhteydessä toimii Ugrjumovin opettajaperheen kotimuseo.

Terveyspalvelut käsittävät piirin keskussairaalan ja poliklinikan, kolme paikallissairaalaa ja 26 ensiapuasemaa. Sosiaalipalveluja tarjoavat sosiaalipalvelukeskus, lasten turvakoti ja vanhainkoti. Alhaisen elintason takia varsinkin lapsiperheiden avuntarve on keskimääräistä suurempi, eikä vanhusten ja vammaisten hoitoon ole voitu panostaa riittävästi.

Matkailu ja nähtävyydet
-----------------------

Matkailijoille on tarjolla seudun nähtävyyksiä ja kansankulttuuria esitteleviä päiväretkiä. Nähtävyyksiin kuuluvat Ilezski Pogostin, Potski pogostin ja Tjuprihan kylien kirkot, Tiunovskoje svatilištšen muinainen palvontapaikka, Malahov borin luonnonmuistomerkki, kauppias Šabanovin talo Krasnojen kylässä, Peršinskajan kylän ulkomuseo, Ilezski Pogostin ja Kriuljan tšasounat, taiteilija Jedemskin talo Vanevskajassa, kansantaiteilija Tutudžanin talo Sergijevskajassa sekä pyhät lehdot ja Zaretšjen pyhä lähde. Tarnogski Gorodokissa on kaksi pientä hotellia. Tarjolla on myös yksityisiä majoituspalveluja. Kunnan alueella on muutamia kahviloita, ruokaloita ja baari.

Tiedotusvälineet
----------------

Piirin paikallislehti on Tarnogski Gorodokissa kahdesti tai kolmesti viikossa ilmestyvä *Kokšenga*.

Lähteet
-------

1. ↑  Venäjän relatiiviadjektiivi *Tarnogski* voi viitata Tarnogski Gorodokin piirikeskukseen tai sen epäviralliseen nimeen *Tarnoga*. Levašov, Je.A.: *Slovar prilagatelnyh ot geografitšeski nazvani*, s. 453. Moskva: Russki jazyk, 1986.
2. 1 2 3  Tarnogski munitsipalnyi raion: Harakteristika raiona *tarnoga-region.ru*.  Arkistoitu 31.3.2012. Viitattu 6.5.2011. (venäjäksi)
3. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 20.12.2011. Viitattu 6.5.2011. (venäjäksi)
4. ↑  Ofitsialnyi sait Pravitelstva Vologodskoi oblasti: Tarnogski raion: Prirodnyje resursy *vologda-oblast.ru*. Viitattu 5.11.2010. (venäjäksi)[vanhentunut linkki]
5. ↑  Tarnogski munitsipalnyi raion: Prirodnyje resursy *tarnoga-region.ru*.  Arkistoitu 25.2.2012. Viitattu 6.5.2011. (venäjäksi)
6. 1 2  Ofitsialnyi sait Pravitelstva Vologodskoi oblasti: Tarnogski raion: Istorija *vologda-oblast.ru*. Viitattu 5.11.2010. (venäjäksi)[vanhentunut linkki]
7. 1 2  Tarnogski munitsipalnyi raion: Prošloje kraja *tarnoga-region.ru*.  Arkistoitu 31.3.2012. Viitattu 6.5.2011. (venäjäksi)
8. ↑  Tarnogski munitsipalnyi raion: Glava Tarnogskogo munitsipalnogo raiona *tarnoga-region.ru*.  Arkistoitu 25.2.2012. Viitattu 6.5.2011. (venäjäksi)
9. ↑  Tarnogski munitsipalnyi raion: Administratsija raiona *tarnoga-region.ru*.  Arkistoitu 25.11.2011. Viitattu 6.5.2011. (venäjäksi)
10. ↑  Tarnogski munitsipalnyi raion: Predstavitelnoje sobranije *tarnoga-region.ru*.  Arkistoitu 23.2.2012. Viitattu 6.5.2011. (venäjäksi)
11. ↑  Tarnogski munitsipalnyi raion: Munitsipalnyje obrazovanija *tarnoga-region.ru*.  Arkistoitu 25.2.2012. Viitattu 6.5.2011. (venäjäksi)
12. ↑  Ofitsialnyi sait Pravitelstva Vologodskoi oblasti: Tarnogski raion *vologda-oblast.ru*.  Arkistoitu 7.7.2011. Viitattu 5.11.2010. (venäjäksi)
13. ↑  Tarnogski munitsipalnyi raion: Transport *tarnoga-region.ru*.  Arkistoitu 31.3.2012. Viitattu 6.5.2011. (venäjäksi)
14. ↑  Tarnogski munitsipalnyi raion: Lesnoje hozjaistvo *tarnoga-region.ru*.  Arkistoitu 23.2.2012. Viitattu 6.5.2011. (venäjäksi)
15. ↑  Tarnogski munitsipalnyi raion: Selskoje hozjaistvo *tarnoga-region.ru*.  Arkistoitu 31.3.2012. Viitattu 6.5.2011. (venäjäksi)
16. ↑  Tarnogski munitsipalnyi raion: Promyšlennost *tarnoga-region.ru*.  Arkistoitu 25.2.2012. Viitattu 6.5.2011. (venäjäksi)
17. 1 2  Tarnogski munitsipalnyi raion: Torgovlja i bytovoje obsluživanije *tarnoga-region.ru*.  Arkistoitu 24.2.2012. Viitattu 6.5.2011. (venäjäksi)
18. ↑  Tarnogski munitsipalnyi raion: Obrazovanije *tarnoga-region.ru*.  Arkistoitu 5.3.2016. Viitattu 6.5.2011. (venäjäksi)
19. ↑  Tarnogski munitsipalnyi raion: Tarnogski raionnyi Dom kultury *tarnoga-region.ru*.  Arkistoitu 5.3.2016. Viitattu 6.5.2011. (venäjäksi)
20. ↑  Tarnogski munitsipalnyi raion: Tsentr traditsionnoi narodnoi kultury *tarnoga-region.ru*.  Arkistoitu 6.3.2016. Viitattu 6.5.2011. (venäjäksi)
21. ↑  Tarnogski munitsipalnyi raion: Mežposelentšeskaja tsentralizovannaja bibliotetšnaja sistema *tarnoga-region.ru*.  Arkistoitu 5.3.2016. Viitattu 6.5.2011. (venäjäksi)
22. ↑  Tarnogski munitsipalnyi raion: Tarnogski muzei traditsionnoi narodnoi kultury *tarnoga-region.ru*.  Arkistoitu 9.11.2020. Viitattu 6.5.2011. (venäjäksi)
23. ↑  Tarnogski munitsipalnyi raion: Zdravoohranenije *tarnoga-region.ru*.  Arkistoitu 5.3.2016. Viitattu 6.5.2011. (venäjäksi)
24. ↑  Tarnogski munitsipalnyi raion: Sotsialnaja zaštšita *tarnoga-region.ru*. Viitattu 6.5.2011. (venäjäksi)[vanhentunut linkki]
25. ↑  Tarnogski munitsipalnyi raion: Turistitšeskije maršruty Tarnogskogo raiona *tarnoga-region.ru*.  Arkistoitu 13.4.2012. Viitattu 6.5.2011. (venäjäksi)
26. ↑  Tarnogski munitsipalnyi raion: Dostoprimetšatelnosti *tarnoga-region.ru*.  Arkistoitu 22.6.2012. Viitattu 6.5.2011. (venäjäksi)
27. ↑  Tarnogski munitsipalnyi raion: Gostinitsy *tarnoga-region.ru*.  Arkistoitu 2.5.2012. Viitattu 6.5.2011. (venäjäksi)
28. ↑  Tarnogski munitsipalnyi raion: Rejestr gostevyh domov *tarnoga-region.ru*.  Arkistoitu 2.5.2012. Viitattu 6.5.2011. (venäjäksi)
29. ↑  ReestrSMI: Gazeta Kokšenga *reestrsmi.info*.  Arkistoitu 5.3.2016. Viitattu 5.11.2010. (venäjäksi)

Aiheesta muualla
----------------

* Tarnogski Gorodokin piirin sivusto (venäjäksi)
* Tarnogski Gorodokin piiri Vologdan alueen sivustolla (Arkistoitu – Internet Archive) (venäjäksi)

Vologdan alueen piirit ja *kaupunkipiirit*
Babajevo •
Babuškin •
Belozersk •
Grjazovets •
Harovsk •
Kadui •
Kirillov •
Kitšmengski Gorodok •
Mežduretšje •
Nikolsk •
Njuksenitsa •
Šeksna •
Sjamža •
Sokol •
Tarnogski Gorodok •
Totma •
Tšagodoštša •
Tšerepovets •
*Tšerepovets* •
Ustjužna •
Ust-Kubinskoje •
Vašk •
Veliki Ustjug •
Verhovažje •
Vologda •
*Vologda* •
Vožega •
Vytegra